Erkki Keldo		
Majandus- ja Kommunikatsiooniministeerium	
	
 	21.04.2025 nr 1-12/513 - 1	

	

	
Ettepanek Kopliranna tn 18 kinnisasja võõrandamiseks		

Austatud Erkki Keldo	

Pöördume Teie poole ettepanekuga anda nõusolek Eesti Vabariigi omandis ja Majandus- ja Kommunikatsiooniministeeriumi valitsemisel oleva Kopliranna tn 18 (kinnistusregistriosa nr 5855150, katastritunnus 78401:101:2086, pindala 2517 m², sihtotstarve elamumaa 100%) kinnisasja tasuta Tallinna linnale võõrandamiseks riigivaraseaduse alusel.
Tallinna Linnavolikogu 25. juuni 2009 otsusega nr 155 osaliselt kehtestatud Sirbi, Kopliranna, Vasara tänava ja mere vahelise ala detailplaneeringu kohaselt on riigi omandis olevast Kopliranna tn 18 kinnisasjast koos külgneva Tallinna linna omandis oleva Vasara tn 13 kinnisasjaga kavandatud moodustada ühine krunt, aadressiga Vasara tn 13 / Kopliranna tn 18, kahe 3-korruselise korterelamu (kokku kuni 32 korteriga) ehitamiseks.
Tallinna linn soovib detailplaneeringus kavandatud Vasara tn 13 / Kopliranna tn 18 krundile ehitada 3-korruseline korterelamu erihooleteenust vajavate elanike paigutamiseks.
Erihooleteenus on mõeldud psüühikahäirega täisealisele, kellel on Sotsiaalkindlustusameti poolt läbi viidud hindamise tulemusena tuvastatud ööpäevaringse erihooldusteenuse vajadus, kes vajab abi enese eest hoolitsemisel ega tule toime igapäevaelu toimingutega või vajab selleks olulisel määral pidevat kõrvalabi ja juhendamist ning kellele ei saa abi osutada teiste sotsiaalteenustega ja kes ei kasuta teisi erihoolekandeteenuseid. Teenuse eesmärk on inimese iseseisva toimetulekuvõime säilitamine ja arendamine ning turvalise elukeskkonna tagamine teenuseosutaja ruumides.
Ülesandepüstitus tuleneb Tallinna Sotsiaal- ja Tervishoiuametile jagatavast toetusest erihoolekande asutuste reorganiseerimise projektist. Reorganiseerimiskava lähtub sellest, et Tallinnas ja Harjumaal on suurim puudus ööpäevaringsetest erihoolekande teenusekohtadest ning Tallinna Linnavalitsusel on huvi ja valmidus teenusekohtade rajamiseks. Vastavate teenusekohtade arv 1000 elaniku kohta on: Tallinnas – 0,37; Eestis keskmiselt – 1,68. Projekti tulemusena suletakse reorganiseeritavate teenuseosutajate juures 85 institutsionaalset teenusekohta ning rajatakse Tallinna 72 ööpäevaringse erihooldusteenuse kohta ja 12 teenusekohta äärmusliku abi- ja toetusvajadusega psüühikahäirega isikule. Teenusekohtade loomine inimeste elukoha lähedale võimaldab paremini korraldada teenusesaajate eestkostet ja teisi toetavaid teenuseid ning teeb reeglina lihtsamaks ka inimeste külastamise nende lähedaste poolt. Planeeritav Vasara tn 13 / Kopliranna tn 18 krunt on sobiv 30 teenuskoha rajamiseks. Erihoolekande asutused peavad olema rajatud 2029. aasta augustiks. Planeeritav projekteerimise algus 2026. aastal ning ehitamine 2027. aastal.
Arvestades eeltoodut, taotleb Tallinna linn Kopliranna tn 18 kinnisasja tasuta võõrandamist, et rajada detailplaneeringuga ette nähtud 3-korruseline elamu riigile vajaliku teenuse osutamiseks Vasara tn 13 ja Kopliranna tn 18 kinnisasjadel.
Tallinna linn vajab Kopliranna tn 18 kinnisasja sotsiaalotstarbeliseks kasutuseks - korterelamu ehitamiseks erihoolekandeteenust vajavatele elanikele.
Tallinna linn on nõus tasuma kinnisasja võõrandamisega seotud kulud (sh notaritasu ja riigilõiv).
Eeltoodust tulenevalt ning lähtudes riigivaraseaduse § 29 lõike 1 punktist 2, § 33 lõike 1 punktist 1 ning kohaliku omavalitsuse korralduse seaduse § 6 lõikest 1 ja lõike 3 punktist 2 teeme Majandus- ja Kommunikatsiooniministeeriumile ettepaneku võõrandada Kopliranna tn 18 kinnisasi tasuta Tallinna linnale riigivaraseaduse alusel kohaliku omavalitsuse seadusest tulenevate ülesannete täitmiseks vajaliku maana.

	
Lugupidamisega	

	
	
(allkirjastatud digitaalselt)	
Viljar Jaamu	
abilinnapea

	

	

Hiie Kaber
6404301 hiie.kaber@tallinnlv.ee